《栈道猿声歌》
清代·杨垕

猿朝鸣，猿夜鸣，劝君乘舟毋陆行。顷刻葬鱼腹，肢体犹得全。

悬崖一坠血稠叠，野狐生啖目睊睊，剑门插天青巑岏。

行人但左担，转趾不易肩。穹岫置傀儡，来去导行人。

去挟木人去，来挟木人还。木人不见人不前，不者对死踟蹰间。

猿鸣苦，猿鸣酸。江南苦秋热，边气早凄寒。秦时烧栈至今在，八月积雪横云端。

早扪狸迹争追攀，裂肤坠指心犹欢。今年坠崖不知处，明年下视枯骨荒草缠。

君不见阴平天险不可当，魏人下令如驱羊。一落千丈血里疮，回看栈道我心伤。

艾艾西来功可王，胡不锦衣归故乡。

作者简介：杨垕，字子载，号耻夫，南昌人。乾隆癸酉拔贡。有《耻夫诗钞》。